b'\n_START_ARTICLE_\nDassault Super Myst\xc3\xa8re\n_START_SECTION_\nRazvoj\n_START_PARAGRAPH_\nSuper Myst\xc3\xa8re je bil francoski zadnji korak do nadzvo\xc4\x8dnega letala, ki so ga za\xc4\x8deli s projektom Dassault Ouragan in, ki se je potem nadaljeval preko letal Myst\xc3\xa8re II/III ter Myst\xc3\xa8re IV._NEWLINE_Letala Myst\xc3\xa8re so namre\xc4\x8d nadzvo\xc4\x8dno hitrost dosegla le v strmoglavem letu,, Super Myst\xc3\xa8re pa je zvo\xc4\x8dni zid prebil tudi v vodoravnem letu. To je Francozom uspelo z namestitvijo kril pod kotom 45\xc2\xb0 (letala Myst\xc3\xa8re IV so imela namre\xc4\x8d krila name\xc5\xa1\xc4\x8dena pod kotom 41\xc2\xb0, Myst\xc3\xa8re II pa le 33\xc2\xb0) ter uporabo komore za dodatno zgorevanje._NEWLINE_Prvi prototip Super Myst\xc3\xa8re B.1, ki ga je poganjal motor Rolls-Royce Avon RA.7R, je poletel 2. marca 1955. \xc5\xbde naslednji dan je letalo v vodoravnem letu prebilo zvo\xc4\x8dni zid. V serijsko proizvodnjo je nato vstopilo leta 1957 kot Super Myst\xc3\xa8re B.2._NEWLINE_Produkcijska verzija se je od prototipa razlikovala po mo\xc4\x8dnej\xc5\xa1em motorju, saj so vanjo za\xc4\x8deli vgrajevati motorje SNECMA Atar 101G. Leta 1958 so Francozi izdelali dva prototipa Super Myst\xc3\xa8re B.4. Nanju so krila namestili pod kotom 48\xc2\xb0 in jima vgradili \xc5\xa1e mo\xc4\x8dnej\xc5\xa1i motor SNECMA Atar 9B, kar je letalu omogo\xc4\x8dalo letenje s hitrostjo 1,4 Macha. Prototip ni nikoli pri\xc5\xa1el v produkcijsko fazo, ker je v uporabo prihajalo zmogljivej\xc5\xa1e letalo Dassault Mirage III. Leta 1973 je Izraelsko vojno letalstvo svoja letala Super Myst\xc3\xa8re B.2 opremilo z novim motorjem brez komore za dodatno zgorevanje Pratt & Whitney J52-P8A in novo avioniko._NEWLINE_Skupno je bilo zgrajenih 180 letal Super Myst\xc3\xa8re B.2.\n_START_SECTION_\nOperativna zgodovina\n_START_PARAGRAPH_\nSuper Myst\xc3\xa8re je bil v francoskem vojnem letalstvu v uporabi do leta 1977. 36 letal je Francija prodala Izraelu leta 1958. Izrael jih je nato uporabil v \xc5\xa0estdnevni vojni leta 1967 ter leta 1973 v Jomkipurski vojni. Letalo je bilo med piloti priljubljeno, po karakteristikah in zra\xc4\x8dnih dvobojih pa povsem primerljivo z arabskimi lovci sovjetske izdelave Mikojan Gurevi\xc4\x8d MiG-19._NEWLINE_Leta 1975 je Izrael prodal 12 letal in 6 komplete rezervnih delov Hondurasu. Ta letala so bila nato uporabljena v obmejnih spopadih z Nikaragvo. Iz uporabe so bila naposled umaknjena leta 1996. 11 pre\xc5\xbeivelih letal so nato leta 1998 spet aktivirali in jih uporabili v boju s tihotapci drog, ki so kr\xc5\xa1ili zra\xc4\x8dni prostor Hondurasa.'